PROTOKOL

6. zasadnutia Dvojstrannej slovensko-ukrajinskej komisie pre národnostné menšiny, školstvo a kultúru

I.

	V dňoch 25. -  26. februára 2003 sa v Bratislave uskutočnilo 6. zasadnutie Dvojstrannej slovensko-ukrajinskej komisie pre národnostné menšiny, školstvo a kultúru (ďalej  - komisia).
 
	Vedúcim slovenskej delegácie bol generálny riaditeľ Sekcie bilaterálnej spolupráce Ministerstva zahraničných vecí Slovenskej republiky Maroš Šefčovič (predseda slovenskej časti komisie). Vedúcim ukrajinskej delegácie bol predseda Štátneho výboru Ukrajiny pre národnosti a migráciu Hennadij Moskaľ (predseda ukrajinskej časti komisie).

	Zoznam účastníkov zasadnutia komisie je v prílohe protokolu (príloha č. 1).

II

	Slovenská a ukrajinská časť komisie sa navzájom informovali o štátnej politike v oblasti zabezpečenia práv národnostných menšín.

Ukrajinská strana informovala o spracovaní návrhov zákonov Ukrajiny „O ratifikácii Európskej charty regionálnych jazykov alebo jazykov menšín“ a „O Právnom štatúte zahraničných Ukrajincov.“ Ukrajinská strana ďalej informovala, že Kabinet ministrov Ukrajiny schválil Komplexné opatrenia pre rozvoj kultúr národnostných menšín na obdobie do roku 2005.
 
	Slovenská strana informovala o príprave implementačnej správy k Európskej charte regionálnych a menšinových jazykov. Slovenská strana ďalej informovala o menšinovej politike vlády v uplynulom a terajšom volebnom období. Slovenská strana zároveň informovala o inštitucionálnom zabezpečení vzťahov Slovenskej republiky ku krajanom a tiež o príprave novelizácie zákona o zahraničných Slovákoch.     

	Strany sa dohodli, že v súlade s platnou legislatívou oboch krajín budú aj naďalej vyvíjať úsilie na vytváranie vhodných podmienok pre zachovávanie jazykovej, kultúrnej a náboženskej identity každej osoby patriacej k slovenskej menšine na Ukrajine a k ukrajinskej menšine v Slovenskej republike.

III
 Všeobecné ustanovenia

	Strany sa informovali o plnení úloh vyplývajúcich z protokolu 5. zasadnutia komisie a konštatovali, že väčšina úloh bola splnená. Podrobný prehľad o splnených úlohách je súčasťou tohto protokolu (prílohy č.2, 3).

	Komisia konštatovala nevyhnutnosť ďalšieho prehlbovania spolupráce medzi orgánmi štátnej správy, samosprávy, občianskymi združeniami a ďalšími inštitúciami Slovenska a Ukrajiny v oblasti kultúry, školstva a národnostných menšín. 

	Slovenská strana informovala o rozhodnutí zaradiť do slovenskej časti komisie zástupcu Generálneho sekretariátu pre zahraničných Slovákov.

	Strany prijali reglement (pravidlá) činnosti komisie, ktorý na zasadnutí podpísali spolupredsedovia komisie. Reglement činnosti komisie je v prílohe (príloha č. 4).

ІV 

Školstvo, veda 

	Komisia víta podpísanie a plnenie  Protokolu medzi Ministerstvom školstva Slovenskej republiky a Ministerstvom školstva a vedy Ukrajiny o spolupráci a výmene v oblasti školstva na roky 2001 – 2004 (Bratislava 12.októbra 2001).   

	Strany podporia vytvorenie všeobecnovzdelávacej školy so slovenským a ukrajinským vyučovacím jazykom v Užhorode a internátnej strednej školy s ukrajinským vyučovacím jazykom v Prešove, podľa potreby. Strany budú naďalej zabezpečovať opatrenia na zabránenie zníženia počtu existujúcich škôl. 

	Strany prispejú k priamej spolupráci vysokých škôl, predovšetkým Kyjevskej národnej obchodno-ekonomickej univerzity s  Ekonomickou univerzitou v Bratislave.

Slovenská strana bude podporovať zachovanie počtu lektorátov ukrajinského jazyka a literatúry v Slovenskej republike.

Strany prispejú k ďalšiemu fungovaniu Katedry slovenskej filológie Užhorodskej národnej univerzity a Katedry ukrajinskej filológie Prešovskej univerzity.

Strany vzali na vedomie informáciu ukrajinskej strany o medzinárodnom vedecko-metodickom seminári Perspektívy rozvoja slovakistiky na Ukrajine (Užhorod 16. –17. október 2002) a budú podporovať plnenie odporúčania tretej medzinárodnej konferencie Slovensko-ukrajinské vzťahy v oblasti jazyka, literatúry, histórie a kultúry ukrajinskej národnostnej menšiny na Slovensku a slovenskej národnostnej menšiny na Ukrajine (Prešov, 12.- 13. septembra 2002).

	Komisia odporúča občianskym organizáciám slovenskej národnostnej menšiny so sídlom v Zakarpatsku, aby spoločne s pedagogickými pracovníkmi príslušných stredných škôl iniciovali spoluprácu pri výbere a vysielaní ich absolventov na štúdium na Katedre slovenskej filológie Užhorodskej národnej univerzity.

	Slovenská a ukrajinská strana informovala Komisiu o realizácii Dohody medzi vládou Slovenskej republiky a Kabinetom ministrov Ukrajiny o vzájomnom uznávaní rovnocennosti dokladov o vzdelaní vydaných v Slovenskej republike a na Ukrajine. Komisia pokladá za nevyhnutné, aby sa  uskutočnili expertné rokovania k problematike úprav a doplnenia predmetnej dohody. Komisia odporúča prijať návrh slovenskej strany, aby sa stretnutie expertov uskutočnilo v roku 2003.

	Komisia pozitívne hodnotí podpis Dohody medzi vládou Slovenskej republiky a Kabinetom ministrov Ukrajiny o vedecko-technickej spolupráci (Kyjev, 2. december 2002).

 	Strany prispejú k rozpracovaniu spoločných vedeckých projektov v oblastiach, na ktorých sú zainteresované obe strany.

	Strany poskytnú patričnú pomoc Užhorodskej národnej univerzite pri otvorení Celoukrajinského vedecko-metodického centra.

V 

Kultúra, informácia

	Komisia pozitívne hodnotí podpísanie Plánu spolupráce medzi Ministerstvom kultúry Slovenskej republiky a Ministerstvom kultúry a umenia Ukrajiny (Kyjev, 2. december 2002). Strany budú aktívne podporovať realizáciu plánu spolupráce s cieľom oživenia vzťahov v oblasti umenia a kultúry.    

Strany budú naďalej podporovať realizáciu ustanovení Dohody medzi Kabinetom ministrov Ukrajiny a vládou Slovenskej republiky о spolupráci medzi Národnou televíznou spoločnosťou Ukrajiny a Slovenskou televíziou a zároveň Dohody o spolupráci medzi Zakarpatskou oblastnou štátnou televíznou a rozhlasovou spoločnosťou a Národnostno-etnickou redakciou Slovenského rozhlasu v Prešove.

Komisia neodporúča presťahovanie Národnostno-etnickej redakcie Slovenského rozhlasu z Prešova.

	Strany prispejú k preskúmaniu možností šírenia televíznych programov prostredníctvom satelitného prenosu v prihraničnom pásme Slovenskej republiky a Ukrajiny.

	Komisia pozitívne hodnotí vydanie 3. dielu Lingvistického atlasu ukrajinských nárečí východného Slovenska a ukrajinsko-slovenského slovníka a bude naďalej podporovať vydanie slovensko-ukrajinského slovníka a  vydanie Dejín Ukrajiny v slovenskom jazyku a Dejín Slovenska v ukrajinskom jazyku.

	Strany budú naďalej vyvíjať úsilie na vyriešenie dlhodobo otvorenej otázky týkajúcej sa zriadenia Centra ukrajinskej kultúry v Prešove a Centra slovenskej kultúry v Užhorode.  

	Strany budú naďalej podporovať výmenu umeleckých kolektívov, výstav diel maliarov a ľudových umelcov v rámci Dohody medzi odborom kultúry Zakarpatskej oblastnej štátnej administrácie a Zväzom Rusínov-Ukrajincov Slovenska a spoločnú účasť na slávnostiach, festivaloch a ďalších kultúrnych podujatiach.

VI

Záverečné ustanovenia

	Komisia predloží tento protokol na posúdenie vláde Slovenskej republiky a Kabinetu ministrov Ukrajiny s cieľom zabezpečiť realizáciu jeho ustanovení.

	Strany budú podporovať a uskutočňovať všetky potrebné opatrenia na zabezpečenie efektívnej realizácie ustanovení tohto protokolu. Strany sa budú navzájom informovať o plnení uvedených úloh a budú si vymieňať ďalšie aktuálne informácie.

	Strany konštatujú, že zasadnutie komisie prebehlo v priateľskej a pracovnej atmosfére. Účastníci zasadnutia ocenili činnosť komisie za minulé obdobie.

	Strany sa dohodli, že 7. zasadnutie komisie sa uskutoční na Ukrajine v roku 2004. Miesto a termín zasadnutia budú upresnené diplomatickou cestou.

V Bratislave dňa 26. februára 2003

Maroš ŠEFČOVIČ				Hennadij MOSKAĽ
predseda slovenskej časti komisie		predseda ukrajinskej časti komisie